C 61/6
LT
Europos Sąjungos oficialusis leidinys
2022 2 4
8. pabrėžia, kad Europos žaliojo kurso užmojis pasiekti, kad iki 2050 m.
Europa taptų pirmuoju neutralaus poveikio klimatui žemynu, ES viduje įgyvendinamas integruojant tvarumo kriterijus į visas ES politikos sritis, kartu nustatant pažangos spartą pasauliniu lygmeniu; pabrėžia, kad Europos žaliasis kursas ir Vietos ir regionų žaliasis kursas turėtų tapti iniciatyvomis, kurios būtinos Paryžiaus susitarimo tikslams pasiekti, visiškai įgyvendinti JT Darbotvarkę iki 2030 m. ir DVT, taip pat ES svariai prisidėti prie Pasaulinės biologinės įvairovės strategijos po 2020 m., dėl kurios sprendimas bus priimtas JT BĮK COP 15 (2).
Siekiant neutralizuoti poveikį klimatui kartu reikėtų užtikrinti, kad Europos žaliasis kursas būtų ekonomiškai perspektyvus ir nesukurtų vartotojams ir įmonėms pernelyg didelės naštos ir sąnaudų;
9. tvirtai tiki, kad UNFCCC COP 26 yra galimybė pažvelgti toliau ir padėti pagrindus plataus užmojo pasaulinei darbotvarkei iki 2050 m., papildant DVT strategiją Paryžiaus susitarimu.
Kadangi Europos žaliasis kursas jau apima sisteminius ryšius su daugeliu aktualių politikos sričių, tinkamai įgyvendintas jis galėtų įkvėpti ir motyvuoti priimti pasaulinį žaliąjį kursą;
10. ragina UNFCCC šalis į pasaulinės pažangos vertinimo taisykles įtraukti įpareigojimą šalims konsultuotis su vietos ir regionų valdžios institucijomis ir jas įtraukti į taisyklių rengimo etapą; konkrečiai ragina šalis prieš COP susitikimus surengiant struktūruotą nacionalinį dialogą subnacionalinį lygmenį įtraukti į savo nacionaliniu lygmeniu nustatytų įpareigojančių veiksmų peržiūrą;
11. pabrėžia, kaip svarbu ES vadovauti pasaulinėms deryboms, turint savo plataus užmojo ir įtraukią klimato politiką, todėl pripažįsta, kad Europos klimato teisės aktas yra neginčijamas ženklas ir įsipareigojimas, kuriuo Europos Sąjunga atsiduria klimato politikos veiksmų priešakyje; šiuo požiūriu taip pat primygtinai ragina siekti, kad užmojai klimato srityje dar labiau neatstumtų piliečių skaudžiai paliesdami jų namų ūkių biudžetą – daugelis jų jau ir taip nukentėjo nuo COVID pandemijos.
Sąskaita už plataus užmojo politikos priemones neturėtų atitekti piliečiams ir mažoms įmonėms;
12. šiuo požiūriu pabrėžia, kad daugelis Europos regionų paskelbė kritinę klimato padėtį anksčiau, nei tai padarė Europos Parlamentas, ir jau priėmė savo pačių plataus užmojo klimato teisės aktus; todėl mano, kad į jų kompetencija turėtų būti labiau atsižvelgiama pasaulinėje klimato diplomatijoje;
13. ragina greičiau pritaikyti ir įgyvendinti planuojamas „Prisitaikymo prie klimato kaitos“ ir „Neutralaus poveikio klimatui miestų“ ES misijas, įskaitant misijas dėl dirvožemio būklės, sveikatos, vandenynų, kai tik jos yra patvirtinamos; ragina vietos ir regionų valdžios institucijas parengti savo pačių prisitaikymo ir prie klimato kaitos ir jos sušvelninimo strategijas, siekiant padidinti vietos bendruomenių ir gamtos buveinių apsaugą ir atsparumą (3);
14. nors visapusiškai remia ES klimato programos užmojus, ragina imtis konkrečių veiksmų šiems tikslams sustiprinti, užtikrinant, kad nė vienas regionas ar pilietis nebūtų paliktas nuošalyje.
Ypatingą dėmesį ir didesnę tikslinę paramą reikia skirti anglių pramonės regionams, daug anglies dioksido išmetantiems regionams, mažiau išsivysčiusiems regionams ir saloms;
15. palankiai vertina prasidėjusią Konferenciją dėl Europos ateities ir ragina siekti, kad Europos žaliasis kursas būtų viena pagrindinių temų, nes klimato kaita, teisinga pertvarka ir darnus vystymasis daro tiesioginį poveikį ekonomikai, visuomenės sveikatai ir ES piliečių gerovei; mano, kad šiomis aplinkybėmis svarbų vaidmenį gali atlikti Europos klimato paktas, kuris galėtų tapti geriausios praktikos pavyzdžiu, kuriuo būtų sekama visame pasaulyje;
16. yra pasiruošęs kartu su Europos Komisija, Europos Parlamentu ir kitomis atitinkamomis organizacijomis rengti piliečių dialogus ir organizuoti teminę vietos klimato politikos veiksmų dieną, kurios metu būtų pristatyta Europos žaliojo kurso pridėtinė vertė, taip pat demonstruojamos įvairios vietos iniciatyvos; pakartoja savo raginimą RK nariams rodyti pavyzdį ir propaguoti vietos ir regionines šalių COP;
17. ragina visas UNFCCC šalis, bendradarbiaujant su subnacionalinėmis vyriausybėmis ir nevalstybiniais subjektais, konstruktyviai prisidėti prie pasirengimo COP 26 proceso, be kita ko, skatinant vietos konsultacinius organus, piliečių konventus, vietos ir regionines šalių COP, taip pat pusiau oficialias institucijas, pavyzdžiui, vietos ir regionines jaunimo tarybas ir parlamentus;
(2) (3)
Biologinės įvairovės konvencijos šalių konferencijos 15-asis susitikimas.
COR-2021-01903, RK nuomonė Klimato kaitai atsparios Europos kūrimas.
Naujoji ES prisitaikymo prie klimato kaitos strategija.